Eljött a Mennyből valaki hozzánk…
Eljött a Mennyből valaki hozzánk,
Eljött a Mennyből a szeretet.
Hogy összefűzze és megáldja
A munkától fáradt kezeket.

Eljött a Mennyből hozzánk a Jóság,
Hogy betakarjon sok nyitott sebet
S hirdesse, kérje: legyen már egyszer
Békesség a földön, emberek!

Ó, szállj le Isten ujra a Mennyből
És hallgasd meg ma panaszos imánk:
Fogja le kezed azt a korbácsot,
Mellyel a rossz sors gazul ver miránk.

Ó, szállj le Isten! Erre, ide jöjj!
Hol a szegénység kínt és jajt fogan...
Amerre bénán és didergő ajkkal
Bővebb kenyérre éhesek sokan.

Ó, szállj le Isten közénk a Mennyből
És védd meg azt a sok százezret,
Ki véres lábbal fut, mert kergetik...
Ki mind magyar, ki mit se vétkezett.

Ajándékosztó égi angyalok,
Szálljatok ti is erre a tájra!
Hozzatok békét, munkát és erőt
A bus magyarok karácsonyára!

Áldott karácsony sok, sok angyala:
Az örömből is sokat hozzatok!
Hozzátok el a karácsonyfákkal
A nagyon boldog magyar holnapot!!

versek